
Sülysáp Nagyközség Önkormányzata Képviselő-testületének

2011. június 9-én tartandó munkaterv szerinti ülésére

3. napirendhez

Tárgy: A 2011/2012-es nevelési évben induló óvodai és iskolai csoportok számának, létszámainak meghatározása

Tisztelt Képviselő-testület!

A közoktatásról szóló 1993. évi LXXIX. törvény (Kt.) 102. § (2) c) pontja szerint a fenntartó meghatározza az adott nevelési évben indítható óvodai csoportok számát, továbbá engedélyezi az osztály, csoport átlaglétszámtól való eltérést, meghatározza az adott tanítási évben az iskolában indítható osztályok, napközis osztályok (csoportok), a kollégiumban szervezhető csoportok számát, továbbá engedélyezi a maximális létszámtól való eltérést.
A csoportlétszámok meghatározásánál párhuzamosan két szempontra kell figyelemmel lenni: egyrészt a hatékonyságra, másrészt a megfelelő nevelési-oktatási körülmények biztosítására. Ehhez alsó korlátként a Kt.-ben meghatározott átlaglétszám, felső korlátként pedig a maximális létszám ad iránymutatást. Minél jobban közelít egymáshoz ez a két adat, az önkormányzat annál jobban gazdálkodik az erőforrásaival. 
A Kt. 3. mellékletének I. része alapján az egyes intézménytípusokban a csoportok átlaglétszáma, illetve maximális létszáma a következő:

	Intézmény
	Átlaglétszám
	Maximális létszám

	Óvoda
	20
	25

	Általános iskola 1-4. évfolyamon
	21
	26

	Általános iskola 5-8. évfolyamon
	23
	30


E létszámoktól csak a fenntartó engedélyezhet eltérést a Kt. 3. melléklete II. részének 7-8. pontja szerint, vagyis
7. Az óvodai csoportra, iskolai osztályra, kollégiumi csoportra megállapított maximális létszámot legfeljebb húsz százalékkal átlépheti a nevelési év, illetőleg a tanítási év indításánál, ha az óvodában legfeljebb két óvodai csoport, illetőleg az iskolában az adott évfolyamon legfeljebb két iskolai osztály, a kollégiumban két kollégiumi csoport indul; továbbá függetlenül az indított osztályok, csoportok számától, akkor is, ha a nevelési év, tanítási év során az új gyermek, tanuló átvétele, felvétele miatt indokolt.

8. Az I. részben meghatározott maximális létszám, illetve a II. rész 7. pontjában meghatározottak szerint számított maximális létszám tíz százalékkal túlléphető, ha az oktatásszervezési okok miatt indokolt, továbbá az intézkedéssel az óvodaszék, iskolaszék, kollégiumi szék, az óvodai, iskolai, kollégiumi szülői szervezet (közösség) és az iskolai, kollégiumi diákönkormányzat egyetért.

Mindezek alapján az intézmények benyújtották a csoportok számára, létszámaira vonatkozó kérelmeiket, melyek az előterjesztés mellékletét képezik. Ezek alapján a következők állapíthatók meg:
I. Csicsergő Napköziotthonos Óvoda

Az óvodában 11 csoport indul, 22-31 fős létszámig. A nevelési év kezdetén 284 főre számít az intézmény, ami év közben várhatóan 300 főre fog emelkedni.

Az újonnan induló csoportok (kiscsoportok) létszáma 22, 23 illetve 25 fő, tehát indulásnál nem lépik túl a maximális 25 fős létszámot, illetve az év közben várható gyermekekkel együtt a 25 fő + 20 %-ot, vagyis a 30 főt sem.

Ugyanakkor a felsőbb évfolyamokban már több olyan csoport van, ahol a kialakult csoportlétszám túllépi a 25 fő + 10 %-os, azaz 27 fős határt, ami egyedül a 4. óvodában lenne lehetséges: itt 25 fő + 20 % + 10 %, vagyis 33 fő a határ. 
Tekintve, hogy csak egy olyan tagóvoda van, ahol nem indul kettőnél több csoport, illetve az újonnan csoportok maximális létszámtól való eltéréséhez az óvodai szülői szervezet hozzájárulását az intézmény nem mellékelte, az alábbi határozati javaslatot terjesztem elő:
…/2011. (VI. 9.) ÖKT határozati javaslat

Sülysáp Nagyközség Önkormányzatának Képviselő-testülete a közoktatásról szóló 1993. évi LXXIX. törvény 102. § (2) c) pontjával kapott felhatalmazás alapján 

1./ a 2011/2012-es nevelési évre a Csicsergő Napköziotthonos Óvoda csoportjainak számát 11 db-ban, maximális létszámait az alábbiak szerint állapítja meg:

	Óvoda
	Csoport
	Induló maximális létszám (fő)
	Év közbeni maximális létszám (fő)

	1. óvoda
(Központi)
	kiscsoport
	25
	30

	
	középső csoport
	27
	33

	
	nagycsoport
	27
	33

	2. óvoda
(Sápi)
	kiscsoport
	25
	30

	
	középső csoport
	27
	33

	
	nagycsoport
	27
	33

	3. óvoda
(Piros)
	kiscsoport
	25
	30

	
	középső csoport
	27
	33

	
	nagycsoport
	27
	33

	4. óvoda
(Mátyás)
	1. csoport
	33
	33

	
	2. csoport
	33
	33


2./ felhívja az intézményvezetőt a csoportlétszámok 1./ pontnak megfelelő kialakítására.

Határidő: 2011. szeptember 1.
Felelős: óvodavezető
II. Móra Ferenc Általános Iskola és Nagyközségi Könyvtár
Az iskolában az évfolyamok átlaglétszámai a következők:

	Évfolyam
	Gyermeklétszám

(fő)
	Osztályok száma

(db)
	Átlaglétszám (fő)

	1. évfolyam
	63
	3
	21

	2. évfolyam
	60
	3
	20

	3. évfolyam
	57
	2
	19

	4. évfolyam
	61
	3
	20

	1-4. évfolyam összesen
	241
	12
	20

	5. évfolyam
	52
	2
	26

	6. évfolyam
	64
	2
	32

	7. évfolyam
	61
	2
	30

	8. évfolyam
	66
	2
	33

	5-8. évfolyam összesen
	243
	8
	30


Az adatokból jól látható, hogy a felsős évfolyamok osztálylétszámai jóval az átlaglétszám felett vannak, és átlagban éppen a maximális létszámot, a 30 főt eredményezik (ami még tovább lenne növelhető + 20 %, illetve + 10 %-kal, vagyis 36, illetve 40 főig).

Ugyanakkor az alsós évfolyamokon az átlaglétszám még a Kt. szerinti átlaglétszámnak is alatt van, ami azt jelzi, hogy az erőforrás-felhasználás ezeken az évfolyamokon nem kellően hatékony.

Az alsós évfolyamon kialakítható maximális osztálylétszámok: 

· évfolyamonként 2 osztály esetén: 26 fő + 20 % = 31 fő, illetve a további 10 %-kal növelten 34 fő,

· évfolyamonként 3 osztály esetén: 26 fő + 10 % = 29 fő.

Az intézmény vezetője három elsős osztály indítására tett javaslatot a következők szerint:

· központi iskola: 1 osztály 27 fővel,

· tagiskola: 2 osztály 16 és 17 fővel. 
Ez a felosztás – azon túlmenően, hogy nem biztosít egyenlő esélyeket a gyermekeknek – a maximális létszám tekintetében sem felel meg, hiszen annak 10 %-os túllépése, vagyis a 27 fős létszám csak az iskolai szülői szervezet és a diákönkormányzat egyetértésével lehetséges, amelyről nyilatkozatot az intézmény nem csatolt a mostani kérelméhez.
Az 1-4. évfolyamon ezen túlmenően 5 napközis csoport indul, összesen 114 fővel, ami csoportonként 23 főt jelent.

…/2011. (VI. 9.) ÖKT határozati javaslat

1./ a 2011/2012-es tanévre a Móra Ferenc Általános Iskola és Nagyközségi Könyvtár induló osztályainak számát, és maximális létszámait az alábbiak szerint állapítja meg:

	Évfolyam
	Osztályok száma (db)
	Induló maximális létszám osztályonként (fő)
	Év közbeni maximális létszám osztályonként (fő)

	1.
	3
	26
	31

	2.
	3
	26
	31

	3.
	2
	26
	31

	4.
	3
	26
	31

	5.
	2
	36
	36

	6.
	2
	36
	36

	7.
	2
	36
	36

	8.
	2
	36
	36

	Napközi 1-4. évfolyamon
	5
	26
	31


2./ felhívja az intézményvezetőt az osztály- és csoportlétszámok 1./ pontnak megfelelő kialakítására.

Határidő: 2011. szeptember 1.
Felelős: intézményvezető
II. Szent István Általános Iskola
Az iskolában 1-8. évfolyamon egy-egy osztály, 1-4. évfolyamon egy napközis csoport és 1-8. évfolyamon 3 összevont SNI osztály indul. Az intézmény vezetője a 3. osztályra és a napközis csoportra kéri a maximális létszámtól való 20 %-os eltérés engedélyezését, ami lehetséges, tekintve, hogy minden évfolyamon háromnál kevesebb osztály indul.
…/2011. (VI. 9.) ÖKT határozati javaslat

1./ a 2011/2012-es tanévre a Szent István Általános Iskola induló osztályainak számát, és maximális létszámait az alábbiak szerint állapítja meg:

	Évfolyam
	Osztályok száma (db)
	Induló és év közbeni maximális létszám osztályonként (fő)

	1.
	1
	31

	2.
	1
	31

	3.
	1
	31

	4.
	1
	31

	5.
	1
	36

	6.
	1
	36

	7.
	1
	36

	8.
	1
	36

	Napközi 1-4. évfolyamon
	1
	31

	SNI 1-8. évfolyamon
	3
	28


2./ felhívja az intézményvezetőt az osztály- és csoportlétszámok 1./ pontnak megfelelő kialakítására.

Határidő: 2011. szeptember 1.
Felelős: intézményvezető
Sülysáp, 2011. május 31.


Tóth Krisztina s.k.

